CELEX: 32018D0499
Language: fi
Date: 2018-03-20 00:00:00
Title: Komission täytäntöönpanopäätös (EU) 2018/499, annettu 20 päivänä maaliskuuta 2018, kemiallisbiologisten seulonta-alustojen eurooppalaisen infrastruktuurin perustamisesta eurooppalaisena tutkimusinfrastruktuurikonsortiona (EU-OPENSCREEN ERIC) (tiedoksiannettu numerolla C(2018) 1482) (ETA:n kannalta merkityksellinen teksti. )

26.3.2018   
            
            
               FI
            
            
               Euroopan unionin virallinen lehti
            
            
               L 82/8
            
         KOMISSION TÄYTÄNTÖÖNPANOPÄÄTÖS (EU) 2018/499,
   annettu 20 päivänä maaliskuuta 2018,
   kemiallisbiologisten seulonta-alustojen eurooppalaisen infrastruktuurin perustamisesta eurooppalaisena tutkimusinfrastruktuurikonsortiona (EU-OPENSCREEN ERIC)
   
      
         (tiedoksiannettu numerolla C(2018) 1482)
      
   
   (Ainoastaan englannin-, espanjan-, latvian-, puolan-, ruotsin-, saksan-, suomen- ja tšekinkieliset tekstit ovat todistusvoimaisia)
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eurooppalaiseen tutkimusinfrastruktuurikonsortioon (ERIC) sovellettavasta yhteisön oikeudellisesta kehyksestä 25 päivänä kesäkuuta 2009 annetun neuvoston asetuksen (EY) N:o 723/2009 (1) ja erityisesti sen 6 artiklan 1 kohdan a alakohdan,
   sekä katsoo seuraavaa:
   
               (1)
            
            
               Espanja, Latvia, Norja, Puola, Saksa, Suomi ja Tšekki pyysivät komissiota perustamaan kemiallisbiologisten seulonta-alustojen eurooppalaisen infrastruktuurin eurooppalaisena tutkimusinfrastruktuurikonsortiona (EU-OPENSCREEN ERIC). Ne ovat valinneet Saksan EU-OPENSCREEN ERICin isäntäjäsenmaaksi
            
         
               (2)
            
            
               Asetus (EY) N: o 723/2009 on sisällytetty Euroopan talousalueesta (ETA) tehtyyn sopimukseen ETA:n sekakomitean päätöksellä N:o 72/2015 (2).
            
         
               (3)
            
            
               Komissio on arvioinut hakemuksen asetuksen (EY) N:o 723/2009 5 artiklan 2 kohdan mukaisesti ja katsoo, että se täyttää asetuksessa säädetyt vaatimukset.
            
         
               (4)
            
            
               Tässä päätöksessä säädetyt toimenpiteet ovat asetuksen (EY) N:o 723/2009 20 artiklalla perustetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Perustetaan kemiallisbiologisten seulonta-alustojen eurooppalainen infrastruktuuri eurooppalaisena tutkimusinfrastruktuurikonsortiona ”EU-OPENSCREEN ERIC”.
   2.   EU-OPENSCREEN ERICin perussäännön olennaiset osat esitetään liitteessä.
   2 artikla
   Tämä päätös on osoitettu Tšekin tasavallalle, Saksan liittotasavallalle, Espanjan kuningaskunnalle, Latvian tasavallalle, Puolan tasavallalle, Suomen tasavallalle ja Norjan kuningaskunnalle.
   
      Tehty Brysselissä 20 päivänä maaliskuuta 2018.
      
         
            Komission puolesta
         
         Carlos MOEDAS
         
            Komission jäsen
         
      
   
   
      (1)  EUVL L 206, 8.8.2009, s. 1.
   
      (2)  ETA:n sekakomitean päätös N: o 72/2015, annettu 20 päivänä maaliskuuta 2015, yhteistyöstä muilla kuin neljän vapauden alaan kuuluvilla erityisalueilla tehdyn ETA-sopimuksen pöytäkirjan 31 muuttamisesta (EUVL L 129, 19.5.2016, s. 85).
   
      LIITE
      
         EU-OPENSCREEN ERICIN PERUSSÄÄNNÖN OLENNAISET OSAT
      
      
         Seuraavat EU-OPENSCREEN ERICin perussäännön artiklat ja artiklojen kohdat muodostavat asetuksen (EY) N:o 723/2009 6 artiklan 3 kohdassa tarkoitetut perussäännön olennaiset osat.
      
      1.   Tehtävät ja toimet
      
      (EU-OPENSCREEN ERICin perussäännön 3 artikla)
      
                  1.
               
               
                  EU-OPENSCREEN ERIC perustaa eurooppalaisen hajautetun tutkimusinfrastruktuurin sekä hallinnoi ja kehittää sitä. Eurooppalainen hajautettu tutkimusinfrastruktuuri koostuu seulonta-alustoista sekä kemian ja biologian laitteistosta, ja sen tarkoitus on tarjota tutkijoiden hyödynnettäväksi resursseja, välineitä ja laitteita sekä edistää korkealaatuista biologisten prosessien molekyylimekanismien tutkimusta.
               
            
                  2.
               
               
                  EU-OPENSCREEN ERIC käyttää infrastruktuuria voittoa tavoittelematta. EU-OPENSCREEN ERIC voi harjoittaa rajoitettua taloudellista toimintaa edellyttäen, että tämä toiminta liittyy läheisesti sen päätehtävään eikä vaaranna sen suorittamista.
               
            
                  3.
               
               
                  Tätä varten EU-OPENSCREEN ERIC toteuttaa ja koordinoi erilaisia toimia, mukaan luettuina seuraavat mutta rajoittumatta kuitenkaan niihin:
                  
                              a)
                           
                           
                              kehittää, täydentää ja ylläpitää eurooppalaista kemiallisbiologista yhdistekirjastoa;
                           
                        
                              b)
                           
                           
                              kehittää, täydentää ja ylläpitää seulontatulosten keskustietokantaa;
                           
                        
                              c)
                           
                           
                              perustaa toiminnan koordinointia varten keskustoimiston ja ylläpitää sen toimintaa;
                           
                        
                              d)
                           
                           
                              järjestää ja koordinoi korkealaatuisia infrastruktuuripalveluja, joita tukevat yhdenmukaistetut menettelyt ja laatuvaatimukset;
                           
                        
                              e)
                           
                           
                              varmistaa, että tutkijat voivat hyödyntää tehokkaasti EU-OPENSCREEN ERICin ja sen kumppaniyhteisöjen resursseja ja palveluja tässä perussäännössä määritettyjen sääntöjen mukaisesti;
                           
                        
                              f)
                           
                           
                              tekee yhteistyötä muiden eurooppalaisten ja kansainvälisten tutkimusinfrastruktuurien kanssa, jotta se voi palvella tutkimusyhteisöä monitieteellisissä tutkimuskysymyksissä;
                           
                        
                              g)
                           
                           
                              jakaa välineitä ja tietoa yleisön käyttöön;
                           
                        
                              h)
                           
                           
                              edistää vaihtoa asiaankuuluvien toimialojen kanssa sanotun kuitenkaan rajoittamatta asetuksen (EY) N:o 723/2009 3 artiklan 2 kohtaa.
                           
                        
            2.   EU-OPENSCREEN ERICIN sääntömääräinen kotipaikka
      
      (EU-OPENSCREEN ERICin perussäännön 1 artiklan 2 kohta)
      EU-OPENSCREEN ERICin sääntömääräinen kotipaikka on Berliini, Saksa.
      3.   Nimi
      
      (EU-OPENSCREEN ERICin perussäännön 1 artiklan 1 kohta)
      Perustetaan kemiallisbiologisten seulonta-alustojen eurooppalainen infrastruktuuri ”EU-OPENSCREEN”. EU-OPENSCREENin oikeudellisena muotona on eurooppalainen tutkimusinfrastruktuurikonsortio (ERIC), jäljempänä ’EU-OPENSCREEN ERIC’.
      4.   Toimiaika
      
      (EU-OPENSCREEN ERICin perussäännön 28 artiklan 1 kohta)
      EU-OPENSCREEN ERIC perustetaan määrittelemättömäksi toimiajaksi.
      5.   Purkaminen
      
      (EU-OPENSCREEN ERICin perussäännön 28 artiklan 2–5 kohta)
      
                  1.
               
               
                  EU-OPENSCREEN ERICin purkaminen tapahtuu jäsenten kokouksen perussäännön 14 artiklan 6 kohdan mukaisesti tekemällä päätöksellä tai se puretaan, jos jäsenmäärä vähenee alle asetuksen (EY) N:o 723/2009 9 artiklassa säädetyn vähimmäismäärän.
               
            
                  2.
               
               
                  EU-OPENSCREEN ERIC ilmoittaa Euroopan komissiolle purkamispäätöksestä ilman aiheetonta viivytystä ja joka tapauksessa viimeistään kymmenen päivän kuluessa päätöksen tekemisestä.
               
            
                  3.
               
               
                  EU-OPENSCREEN ERICin velkojen maksamisen jälkeen jäljellä olevat varat jaetaan jäsenten ja tarkkailijoiden kesken purkamisajankohtana suhteessa niiden EU-OPENSCREEN ERICiin suorittamiin yhteenlaskettuihin vuotuisiin osuuksiin.
               
            
                  4.
               
               
                  EU-OPENSCREEN ERIC lakkaa olemasta päivänä, jona Euroopan komissio julkaisee asiasta ilmoituksen Euroopan unionin virallisessa lehdessä.
               
            6.   Korvausvastuu
      
      (EU-OPENSCREEN ERICin perussäännön 20 artikla)
      
                  1.
               
               
                  EU-OPENSCREEN ERICin jäsenten ja tarkkailijoiden vastuu sen veloista rajoittuu jäsenten omiin rahoitusosuuksiin.
               
            
                  2.
               
               
                  EU-OPENSCREEN ERIC hankkii tarvittavan vakuutussuojan EU-OPENSCREEN ERICin kehittämiselle ja toiminnalle ominaisten riskien varalta.
               
            7.   Käyttöoikeus
      
      (EU-OPENSCREEN ERICin perussäännön 22 artikla)
      
                  1.
               
               
                  EU-OPENSCREEN ERIC myöntää käyttäjille oikeuden käyttää palvelujaan ja resurssejaan perussäännön liitteessä 3 vahvistettujen toimintaohjeiden mukaisesti.
               
            
                  2.
               
               
                  Käyttäjäryhmiä on erilaisia. Jäsenten kokous päättää eri käyttäjäryhmille asetettavista maksuista sekä siitä, missä laajuudessa kukin käyttäjäryhmä voi käyttää palveluja ja resursseja.
               
            8.   Tieteelliset arviointiperiaatteet
      
      (EU-OPENSCREEN ERICin perussäännön 17 artikla)
      
                  1.
               
               
                  Neuvoa-antava tieteellis-eettinen komitea koostuu riippumattomista ja kansainvälisesti tunnustetuista tutkijoista ja/tai asiantuntijoista, jotka nimitetään komiteaan yksityishenkilöinä.
               
            
                  2.
               
               
                  Neuvoa-antava tieteellis-eettinen komitea antaa jäsenten kokouksen pyynnöstä neuvoja kaikissa asioissa, joihin liittyy eettisiä kysymyksiä. Muista yksityiskohtaisista säännöistä määrätään työjärjestyksessä.
               
            
                  3.
               
               
                  Jäsenten kokous nimittää neuvoa-antavan tieteellis-eettisen komitean jäsenet kolmeksi vuodeksi. Jäsenten kokous voi nimittää jäsenet uudelleen kerran samaksi ajaksi.
               
            9.   Tulosten levittäminen
      
      (EU-OPENSCREEN ERICin perussäännön 24 artikla)
      EU-OPENSCREEN ERICin palvelujen ja resurssien käyttäjät asettavat tutkimustuloksensa julkisesti saataville EU-OPENSCREEN ERICin keskustietokantaan kahden vuoden siirtymäajan jälkeen. Siirtymäaikaa voidaan pyynnöstä pidentää yhteensä enintään kolmivuotiseksi. Edellä määrätystä huolimatta olemassa olevia oikeuksia ja velvollisuuksia noudatetaan.
      10.   Immateriaalioikeudet
      
      (EU-OPENSCREEN ERICin perussäännön 25 artikla)
      
                  1.
               
               
                  Immateriaalioikeudet on tulkittava 14 päivänä heinäkuuta 1967 tehdyn Maailman henkisen omaisuuden järjestön perustavan yleissopimuksen 2 artiklan mukaisesti.
               
            
                  2.
               
               
                  EU-OPENSCREEN ERIC voi omistaa immateriaalioikeuksia, jos EU-OPENSCREEN ERICin rahoitusosuus kattaa innovointiprosessin. Muista immateriaalioikeuksiin liittyvistä yksityiskohdista määrätään perussäännön liitteessä 4 ja työjärjestyksessä.
               
            
                  3.
               
               
                  EU-OPENSCREEN ERICin tuottamista immateriaalioikeuksista kertyvät tulot käytetään EU-OPENSCREEN ERICin toimintaan työjärjestyksessä määrättyyn kynnysarvoon saakka. Jäsenten kokous päättää kynnysarvon ylittävien tulojen käytöstä.
               
            
                  4.
               
               
                  Tämän perussäännön määräyksiä ei voi tulkita siten, että niillä pyrittäisiin muuttamaan jäsenten ja tarkkailijoiden sovellettavien lakien ja määräysten sekä kansainvälisten sopimusten, joiden osapuolena ne ovat, alaisten immateriaalioikeuksien ja hyödynjakosopimusten soveltamisalaa ja soveltamista.
               
            11.   Työhönotto
      
      (EU-OPENSCREEN ERICin perussäännön 26 artikla)
      
                  1.
               
               
                  EU-OPENSCREEN ERIC on yhtäläiset mahdollisuudet tarjoava työnantaja. EU-OPENSCREEN ERIC valitsee jokaiseen toimeen parhaan ehdokkaan. EU-OPENSCREEN ERICin työhönottoon sovelletaan sen maan lakeja, jossa henkilöstö otetaan palvelukseen.
               
            
                  2.
               
               
                  EU-OPENSCREEN ERICin avoimia työpaikkoja hakeviin sovellettavien valintamenettelyjen on oltava läpinäkyviä ja syrjimättömiä, ja niissä on kunnioitettava yhtäläisiä mahdollisuuksia. Rekrytointi ja työhönotto eivät saa olla syrjiviä.
               
            12.   Hankinnat
      
      (EU-OPENSCREEN ERICin perussäännön 27 artiklan 1 ja 2 kohta)
      
                  1.
               
               
                  EU-OPENSCREEN ERIC kohtelee hankintamenettelyihin osallistuvia ehdokkaita ja tarjoajia yhdenvertaisesti ja syrjimättömästi riippumatta siitä, onko niiden kotipaikka Euroopan unionissa. Kaikissa hankinnoissa noudatetaan avoimuuden, syrjimättömyyden ja kilpailun periaatteita. Innovatiivisten ratkaisujen julkisesta hankinnasta voidaan tehdä yksi hankintojen kriteeri. Yksityiskohtaisista säännöistä määrätään työjärjestyksessä.
               
            
                  2.
               
               
                  Kumppaniyhteisöjen, sellaisena kuin ne ovat määritelty perussäännön 11 artiklassa, hankinnoissa noudatetaan EU-OPENSCREEN ERICin tarpeita, teknisiä vaatimuksia ja asianomaisten elinten antamia eritelmiä. Muista yksityiskohtaisista säännöistä määrätään työjärjestyksessä. Kumppaniyhteisön ja EU-OPENSCREEN ERICin väliseen sopimukseen sisältyy tätä koskeva ehto.